
AVIZ
asupra propunerii legislative pentru modificarea Legii 50/1991 privind autorizarea executării lucrărilor de construcţii - republicată
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă pentru modificarea Legii 50/1991 privind autorizarea executării lucrărilor de construcţii - republicată, trimisă cu adresa Pl-x. 85 din 16 martie 2010, înregistrată cu nr. 177 din 17 martie 2010.


Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, Camera Deputaţilor este Cameră decizională.

Senatul, în calitate de primă Cameră sesizată a respins, propunerea legislativă în şedinţa din 8 martie 2010

Potrivit prevederilor art. 61 din Regulamentul Camerei Deputaţilor, republicat, cu modificările ulterioare Comisia a dezbătut propunerea legislativă în şedinţa din 30 martie 2010.


Propunerea legislativă are ca obiect de reglementare modificarea art. 5 alin. 3 şi a art. 46 alin. 6 din Legea nr. 50/1991 privind autorizarea executării lucrărilor de construcţii, republicată, cu modificările şi completările ulterioare, astfel încât în situaţia investiţiilor proiectate în conformitate cu planurile urbanistice şi a celor de amenajare a teritoriului, după caz, nu se vor mai solicita avize şi acorduri de la instituţii şi furnizorii de utilităţi, iar în certificatul de urbanism se vor menţiona restricţiile prevăzute în aceste planuri.

Membrii Comisiei au examinat propunerea legislativă supusă avizării, expunerea de motive, avizul favorabil, cu observaţii şi propunerii, al Consiliului Legislativ nr. 1075 din 24 septembrie 2009 şi punctul de vedere al Guvernului, transmis prin adresa nr. 95 din 19 ianuarie 2010, prin care nu se susţine adoptarea propunerii legislative.


În urma dezbaterilor, Comisia juridică, de disciplină şi imunităţi a hotărât, cu unanimitate de voturi avizarea favorabilă a propunerii legislative. 

În raport de obiectul şi conţinutul reglementării, propunerea legislativă face parte din categoria legilor ordinare. 

